PAGE  
3

[image: image1.png]



LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO ANDRIAUS KUBILIAUS DALYVAVIMO SEIMO LAIKINOSIOS TYRIMO KOMISIJOS VEIKLOJE
2013-11-12     Nr. 101-I-13
Vilnius
Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Orinta Leiputė, Andrius Palionis, Valdas Skarbalius, Valentinas Stundys, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo nario Eduardo Šablinsko kreipimąsi ir vadovaudamasi Lietuvos Respublikos Seimo statuto 78 straipsnio 1 dalies 11 punkto nuostata, tyrė, ar Seimo nario Andriaus Kubiliaus dalyvavimas Seimo laikinosios tyrimo komisijos dėl 2007 metų Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo (toliau – Laikinoji tyrimo komisija) veikloje nesukelia viešųjų ir privačių interesų konflikto.

Etikos ir procedūrų komisija konstatuoja:
Seimo narys Eduardas Šablinskas 2013 m. birželio 25 d. kreipėsi į Komisiją, prašydamas išsiaiškinti, ar Seimo nario Andriaus Kubiliaus dalyvavimas Laikinosios komisijos veikloje neprieštarauja Lietuvos Respublikos Seimo statuto (toliau – Seimo statutas) 18 straipsnio 2 dalyje nustatytiems reikalavimams. E. Šablinskas, informuodamas apie Laikinosios tyrimo komisijos 2013 m. birželio 19 d. posėdžio eigą, minėtame kreipimesi teigė: „Stengdamasis vilkinti Komisijos darbotvarkės patvirtinimą A. Kubilius, destabilizuodavo Komisijos darbą, siūlydamas Komisijos pirmininkui nagrinėti galimai neteisėtai pakeistą 2013 m. birželio Seimo nutarimo Nr. XII-358 tekstą. Tvirtinant Komisijos reglamentą <…> opozicijos lyderis vėl bandė trikdyti Komisijos darbą, siūlydamas nagrinėti mano aukščiau minėtą klausimą.” 
Atsakydamas į Komisijos 2013 m. rugsėjo 17 d. raštą, kuriame buvo prašoma pateikti paaiškinimus, 2013 m. rugsėjo 18 d. rašte A. Kubilius pažymėjo, kad „<…>  nėra jokio mano interesų konflikto, nes Seimo laikinosios tyrimo komisijos tikslas yra ištirti dviejų vyriausybių veiklos laikotarpį apimančių 2007 metų Nacionalinėje energetikos strategijoje suformuluotų siekių įgyvendinimo rezultatus, bet ne Seimo nario Andriaus Kubiliaus asmeninius interesus. Todėl Seimo nario E. Šablinsko kreipimosi Seimo Etikos ir procedūrų komisija neturėtų net svarstyti“. 

Seimo laikinųjų komisijų sudarymo tvarką reglamentuoja Seimo statutas. Seimo statuto 72 straipsnio 1 dalyje nustatyta, kad laikinosios kontrolės arba tyrimo komisijos sudaromos kontroliuoti, kaip vykdomi Seimo sprendimai, surinkti ir Seimui pateikti informaciją bei išvadas, reikalingas kilusiai problemai nagrinėti ir sprendimui priimti, taip pat kitais Seimo statute numatytais atvejais. Pagal Seimo statuto 71 straipsnio 3 dalį, sudarant komisiją, pirmiausia nustatomas komisijos narių skaičius. Po to nustatomos Seimo frakcijų proporcinio atstovavimo normos, taip pat terminas kandidatams į komisijos narius pasiūlyti. Seimo statuto 71 straipsnio 5 dalyje nurodyta, kad kiekvienas iš pateiktų kandidatų turi duoti žodinį, o jeigu pats posėdyje nedalyvauja, raštišką sutikimą dirbti komisijoje. Seimas balsuoja už visą taip suformuotą komisijos narių sąrašą.
2013 m. birželio 11 d. plenariniame posėdyje buvo svarstomas Seimo nutarimo „Dėl Lie​tu​vos Res​pub​li​kos Sei​mo lai​ki​no​sios ty​ri​mo ko​mi​si​jos dėl 2007 m. Na​cio​na​li​nė​je ener​ge​ti​kos stra​te​gi​jo​je su​for​mu​luo​tų sie​kių įgy​ven​di​ni​mo re​zul​ta​tų įver​ti​ni​mo ir si​tu​a​ci​jos ener​ge​ti​kos sek​to​riu​je išsi​aiš​ki​ni​mo“ pro​jek​tas Nr. XIIP-637 (toliau – Nutarimo projektas). Nutarimo projekte į Laikinosios tyrimo komisijos sudėtį buvo siūloma įtraukti ir Seimo narį Andrių Kubilių. Minėtame posėdyje prieštaravimų dėl Andriaus Kubiliaus kandidatūros pareikšta nebuvo. 
Seimo nutarimo „Dėl Lietuvos Respublikos Seimo laikinosios tyrimo komisijos dėl 2007 metų Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo“ Nr. XII-358 (toliau – Nutarimas) preambulėje be kita ko nurodyta, kad Nutarimas priimtas reaguojant į visuomenės informavimo priemonėse paskelbtą informaciją apie korupcijos apraiškas energetikos sektoriuje. Nutarimu sudarytos Laikinosios komisijos tyrimo objektas – Nacionalinės energetikos strategija, kurią Seimas patvirtino 2007 m. sausio 18 d. nutarimu Nr. X-1046. Po to Vyriausybė 2007 m. gruodžio 27 d. nutarimu Nr. 1442 patvirtino Nacionalinės energetikos strategijos įgyvendinimo 2008-2012 metų planą ir paskyrė atsakingus vykdytojus. Tuo laiku Ministro Pirmininko pareigas ėjo Gediminas Kirkilas, o 2008 m. lapkričio 28 d. Prezidento dekretu Nr. 1K-1611 Ministru Pirmininku buvo paskirtas Andrius Kubilius, kuris šias pareigas ėjo iki 2012 m. gruodžio 13 d.
Seimo statuto 18 straipsnio 2 dalyje nurodyta, kad kiekvienas Seimo narys, eidamas Seimo nario pareigas, privalo vengti interesų konflikto tarp Seimo nario privačių interesų ir jo pareigų atstovauti visuomenės interesams, taip pat neturi elgtis taip, kad visuomenėje kiltų abejonių, kad toks konfliktas yra. Be to, nustatyta, kad Seimo narys privalo daryti viską, kad jo sąžiningumas nekeltų visuomenei abejonių ir kad visuomenė turėtų visas galimybes tuo įsitikinti.
Pagal Lietuvos Respublikos viešųjų ir privačių interesų derinimo valstybinėje tarnyboje įstatymo (toliau – Įstatymas) 2 straipsnio 4 dalyje pateiktą apibrėžimą interesų konfliktu laikoma situacija, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais. Privatūs interesai – asmens, dirbančio valstybinėje tarnyboje, (ar jam artimo asmens) asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas. 
Įstatymo 11 straipsnio 4 dalyje nustatyta, kad asmuo, dirbantis valstybės tarnyboje, negali dalyvauti kontrolės, tyrimų komisijų ar kitų tokio pobūdžio institucijų darbe, jeigu tai sukelia interesų konfliktą.  

Įstatymas nustato asmenų, dirbančių valstybės tarnyboje (tarp jų – valstybės politikų), prievoles. Viena šių prievolių, nustatyta Įstatymo 3 straipsnio 1 dalies 1 punkte, yra nešališkas, sąžiningas ir tinkamas tarnybinių pareigų atlikimas. Nešališkumas kaip vienas iš valstybės politikų elgesio principų yra įtvirtintas ir Lietuvos Respublikos valstybės politikų elgesio kodekse. Nešališkumo principas reiškia tai, kad politikas neturi sutartinių ar kitų santykių, kurie galėtų kliudyti atlikti valstybės politiko pareigas ir varžytų jo apsisprendimo laisvę priimant sprendimus, taip pat yra objektyvus priimdamas sprendimus ir vengia išankstinio nusistatymo (4 straipsnio 1 dalies 7 punktas).
Etikos ir procedūrų komisija nusprendė:

1. Vadovaujantis Seimo statuto 18 straipsnio 2 ir 6 dalių nuostatomis  ir siekiant užtikrinti nešališką bei objektyvų Seimo laikinosios tyrimo komisijos dėl 2007 metų Nacionalinėje energetikos strategijoje suformuluotų siekių įgyvendinimo rezultatų įvertinimo ir situacijos energetikos sektoriuje išsiaiškinimo sprendimų priėmimą, rekomenduoti Seimo nariui Andriui Kubiliui nusišalinti nuo dalyvavimo laikinosios tyrimo komisijos veikloje;
2. Rekomenduoti Seimo Tėvynės sąjungos-Lietuvos krikščionių demokratų frakcijai deleguoti kitą frakcijos narį į laikinosios tyrimo komisijos sudėtį. 
Balsavimo rezultatai: už - 11, prieš - 2, susilaikė – 0.
Komisijos pirmininkas                                                                                     Valentinas Stundys

